Document ID: /roh_data/filtered/fineweb-2-filterrobots_roh.jsonl.gz/8813

Il final Federer – Nadal è dentant ina pitschna surpraisa. Per Roger Federer èsi numnadamain ses turnier da comeback suenter ina pausa da sis mais. Er Nadal ha cumbattì ils davos onns cun blessuras e stuì terminar la davosa stagiun pli baud che planisà. Tant Federer sco er Nadal n’han questa giada betg tutgà tar ils topfavurits a quest turnier da Grand Slam.
Nadal cun megliera statistica
Il duel Roger Federer – Rafael Nadal hai gia dà 34 giadas, 23 giadas ha il Spagnol gudagnà, 11 giadas Roger Federer. E malgrà ch’il Svizzer ha gia gudagnà quatter giadas a Melbourne n’ha el mai pudì batter ses rival en la metropola australiana. Ina giada ha Federer pers a Melbourne en il final cunter Nadal, duas giadas en il mezfinal. Rafael Nadal ha perencunter triumfà sulet ina giada a l’Australian Open.
Entant che Roger Federer emprova da gudagnar ses 18avel turnier da Grand Slam, fissi per Rafael Nadal il 15avel titel.
Il final tranter Federer e Nadal cumenza la dumengia a las 09:30 uras.
RR sportissimo saira 17:00